**Ești cea mai frumoasă făptură!**

*Doina Bezea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ca o zăpadă însângerată

ești tu dragoste!

mătase și volbură

cerșind pe sub lut

neanturi de piatră,

zvâcnet de catifea

sub creneluri celeste,

fluturi cu aripi întinse

spre diminețile tale,

mirosind a poveste.

Ca o mireasă însângerată

ești tu dragoste!

aripi de trandafiri

zbătându-se sub

tălpi de pelin,

fecioară îngenunchind

sub falduri de destin,

umbră de foc și

iarbă de piatră,

zeiță cu tălpi uscate

de dor printre

spini de noroc.

Ca o osândă însângerată

ești tu dragoste!

pumnale de patimi

dezvirginând pustiul

din tine,

sângele tău iscălind

numele dragostei

pe sub suflet,

buzele-ți arse pe sub

rouă de așteptare,

mâinile-ți întinse

strângând nisipu-n zare.

Cine ești tu dragoste?

câte arome și vise subtile

ne înflorești pe sub tâmplă?

nesomnul din foamea

de tine ce umblă,

ești cea mai frumoasă

cântare ce urlă,

de tine în mine,

fără noi doar o umbră,

nopțile ne-nopți,

zilele ne-zile fără tine.

nu știu cine ești

dar te simt!

ești cea mai frumoasă

făptură!